b'\n_START_ARTICLE_\nFelicijonas \xc5\xa0akenis\n_START_PARAGRAPH_\nFelicijonas (Pelicijonas) \xc5\xa0akenis, lenk. Felicjan Jan Szakie\xc5\x84 (Sakieni) (1815 m. sausio 27 d. Veleni\xc5\xa1kiai, Vabalninko parapija, Kauno gubernija \xe2\x80\x93 1899 m. gruod\xc5\xbeio 28 d. Verki\xc5\xb3 kaimas, Vilniaus apskritis, Vilniaus gubernija) \xe2\x80\x93 Romos katalik\xc5\xb3 kunigas Lietuvoje ir Lenkijoje.\n_START_SECTION_\nBiografija\n_START_PARAGRAPH_\nMok\xc4\x97si keturklas\xc4\x97je vienuoli\xc5\xb3 bernardin\xc5\xb3 i\xc5\xa1laikomoje keturklas\xc4\x97je pradin\xc4\x97je mokykloje Tro\xc5\xa1k\xc5\xabnuose. Baig\xc4\x99s Balstog\xc4\x97s kunig\xc5\xb3 seminarij\xc4\x85, Vilniaus katedroje 1840 m. buvo \xc4\xaf\xc5\xa1ventintas kunigu. Tais pa\xc4\x8diais metais paskirtas vikaru \xc4\xaf Kundzi\xc4\x8d\xc4\x99, 1841 m. perkeltas Sokolanus, 1846 m. tapo Drohi\xc4\x8dino benediktini\xc5\xb3 vienuolyno kapelionu, po met\xc5\xb3 - vikaras Ru\xc5\xbeanistoke._NEWLINE_1849 m. paskirtas klebonu \xc4\xaf \xc5\xa0v. vyskupo Stanislovo ir \xc5\xa0v\xc4\x8d. Mergel\xc4\x97s Marijos \xc4\x96mimo \xc4\xaf dang\xc5\xb3 ba\xc5\xbeny\xc4\x8di\xc4\x85 Nareve. Buvo kaltinamas religini\xc5\xb3 patarnavim\xc5\xb3 teikimu vietos unit\xc5\xb3 tikintiesiems. Kai Lietuvoje, Baltarusijoje ir Lenkijoje kilo 1863 m. sukilimas, buvo patikrinta Narevo ba\xc5\xbeny\xc4\x8dia ir rastas sukil\xc4\x97li\xc5\xb3 simbolis - v\xc4\x97liava su i\xc5\xa1siuvin\xc4\x97tu sulau\xc5\xbeytu kry\xc5\xbeiumi. Pats klebonas F.\xc5\xa0akenis apkaltintas pinig\xc5\xb3 sukil\xc4\x97liams rinkimu, dukart (1863 ir 1864 metais) buvo kalinamas. Galiausiai buvo nubaustas pinigine 200 rb. bauda. Narevo ba\xc5\xbeny\xc4\x8dia liko u\xc5\xbedaryta, o Felicijonas \xc5\xa0akenis i\xc5\xa1si\xc5\xb3stas tarnauti vikaru \xc4\xaf Dysnos apskrit\xc4\xaf._NEWLINE_Nuo 1896 m. - altarista Vilniaus \xc5\xa0v. Kry\xc5\xbeiaus Atradimo ba\xc5\xbeny\xc4\x8dioje. Buvo surink\xc4\x99s nema\xc5\xbe\xc4\x85 bibliotek\xc4\x85, kuri\xc4\x85 padovanojo Vilniaus kunig\xc5\xb3 seminarijai ir gimin\xc4\x97ms \xc4\xaf Veleni\xc5\xa1kius ir Pagoj\xc4\x97s kaimus.'